**A SZEGEDI TUDOMÁNYEGYETEM REKTORA**

**pályázatot hirdet a**

**Frankofón Egyetemi Központ**

*adminisztrációs igazgató tisztség betöltésére*

A megbízandó adminisztrációs igazgatói feladata a Központ céljai szerinti koordinációs munkához kapcsolódóan a Központ stratégiájának végrehajtása, az abban meghatározott tevékenységek végrehajtása, a Központ mindennapos működéséhez kapcsolódóan az ott folyó szakmai és adminisztrációs munka irányítása, a Központ képviselete, kötelezettségvállalás a Központ nevében annak tevékenységeinek végrehajtása során, az éves és féléves programok végrehajtása, a koordinációs munka hatékonyságának biztosítása, a Központ magas tudományos szakmai színvonalának fenntartása, a Központ működésének és gazdálkodásának szabályszerűségének szavatolása. Feladatához tartozik a Központ által gondozott nemzetközi kapcsolatok ápolása, így különösen a francia nyelvterületen működő intézményekkel kialakított együttműködések koordinálása, a francia nyelvű felsőoktatással foglalkozó nemzetközi szervezetekkel, valamint a francia nyelvű országok szintén felsőoktatással foglalkozó nemzeti képviseleteivel való kapcsolattartás, az így kialakított nemzetközi együttműködési hálózatban projektek generálása, tervezése, kialakítása és végrehajtása.

A pályázónak rendelkeznie kell magyar egyetemi diplomával, többéves a felsőoktatási nemzetközi együttműködések területén szerzett adminisztrációs tapasztalattal, valamint oktatási és kutatási együttműködések, projektek kialakításával és végrehajtásával kapcsolatos eredményekkel, vezetői tapasztalattal, a francia nyelv kitűnő ismeretével, és legalább egy világnyelv (lehetőleg angol) ismeretével.

Előnyt jelent további francia nyelvterületű ország külföldi egyetemi diplomája.

A beosztás ellátására megbízást az kaphat, aki a munkáltatóval közalkalmazotti jogviszonyban áll, eleget tesz a nemzeti felsőoktatásról szóló 2011. évi CCIV. törvény 37.§-ban foglalt, a vezetői beosztásra, továbbá az SZTE Szervezeti és Működési Rendjében rögzített vezetői megbízásra vonatkozó előírásoknak.

*A pályázathoz mellékelni kell:*

1. rektornak címezve a pályázó válaszát a pályázati kiírásban foglaltakra,
2. rektori hatáskörbe tartozók kitöltött szakmai adatlapját (letölthető a <http://www.u-szeged.hu/munkatarsainknak/humanpolitikai-jogi/letoltheto-adatlapok/> oldalról),
3. szakmai önéletrajzot, amely részletesen tartalmazza korábbi adminisztrációs és egyéb egyetemi tevékenységének összefoglalását,
4. eddigi vezetői tevékenysége ismertetését,
5. vezetői elképzelései részletes terveit az adott szervezeti egység vonatkozásában
6. vezetői elképzelései részletes terveit a gazdálkodásról, ami a finanszírozási helyzet ismeretében tartalmazza a szervezeti egység fenntarthatóságára és gazdasági egyensúlyára vonatkozó rövid és hosszú távú elképzeléseit, valamint szervezeti egység személyi fejlesztésére vonatkozó közép- és hosszú távú elképzeléseit,
7. végzettséget, szakképzettséget, idegennyelvtudást igazoló okiratok másolatát (ha a pályázó külföldön szerzett végzettséggel, szakképzettséggel rendelkezik, annak elismeréséről szóló határozat)
8. az egyetemen fennálló közalkalmazotti jogviszonyáról szóló igazolást,
9. három hónapnál nem régebbi hatósági erkölcsi bizonyítványt a bűnügyi nyilvántartási rendszer adatai alapján annak igazolására, hogy büntetlen előéletű, nem áll foglalkozástól vagy tevékenységtől eltiltás és közügyektől eltiltás hatálya alatt,
10. minden olyan dokumentum, irat másolatát, melyet a pályázó a pályázat elbírálása szempontjából fontosnak tart,
11. nyilatkozatát arról, hogy a digitális formában benyújtott másolati példány tartalma minden tekintetben megegyezik az eredeti papíralapú példánnyal,
12. hozzájáruló nyilatkozatot arról, hogy a pályázó a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul, anyagát a vonatkozó jogszabályok és az SZMSZ szerint erre jogosult bizottságok és testületek megismerhetik.

*A megbízás határozott időtartamra, 2017. július 15-i kezdettel legfeljebb 2022. június 30-ig szól.*

*A pályázat elbírálásának határideje 2017. július 14.*

A pályázónak meg kell felelnie a nemzeti felsőoktatásról szóló 2011. évi CCIV. törvényben és a közalkalmazottak jogállásáról szóló 1992. évi XXXIII. törvény 20/B (2) bekezdésben foglaltaknak, a Szegedi Tudományegyetem Szervezeti és Működési Rendjében és az SZTE Foglalkoztatási követelményrendszerében rögzített vezetői megbízásra vonatkozó feltételeknek.

A pályázatot 2017. június 12-ig kell benyújtani személyesen (6720 Szeged Dugonics tér 13.) az SZTE Igazgatásszervezési és Szolgáltatási Központjába 1 eredeti és 5 db másolati CD-ROM vagy DVD-ROM adathordozón rögzített, 2 önálló fájlban, melyek közül az egyik kizárólag a pályázó pályázati kiírásra adott válaszát, valamint vezetői elképzeléseit és részletes terveit tartalmazza. A pályázat formai feltételeiről a (62) 544-008-as és (62) 544-007-es telefonszámon kérhető felvilágosítás.

A pályázati felhívás hivatalos megjelenési helye a Közszolgálati Személyzetfejlesztési Főigazgatóság állásportálja (https://kozigallas.gov.hu), ahol a pályázat 2017. május 13-án jelenik meg. A felhívást ugyanekkor az Egyetemi Faliújságon is közzétesszük.

A pályázaton kérjük feltüntetni a Közszféra Állásportáljának adatbázisában szereplő, azonosító számot:4-66/2017.

Dr. Szabó Gábor s. k.

 rektor